Jesu kɨ̃ɨ̂ bu'erã́ me'ra Galiléiakãha ditarare pẽ'â,
Gadara wamêtiropɨ pẽ'a ehákãrã niîwã.
Jesu yukɨ̂sɨpɨ niî'kɨ mahá nɨ'kari kura ni'kɨ́ wãtiâ sãháa no'o'kɨ wẽrî'kãrãre yaarópɨ niî'kɨ Jesu tirópɨ a'tîkɨ niîwĩ.
Kɨ̃ɨ̂ masâ peeri wa'teropɨ niî nu'kukɨ niîwĩ.
Neê ni'kɨ́ kɨ̃ɨ̂re dɨ'te kũú masitikãrã niîwã.
Kome daári me'ra kẽ'rare neê basiótikaro niîwɨ.
Pehetíri kome daári me'ra kɨ̃ɨ̂ amûkãrire,
kɨ̃ɨ̂ dɨ'pôkãripɨ dɨ'te kũúmikãrã niîwã.
Tee daárire wehê sure mɨhakɨ niîwĩ.
Neê ni'kɨ́ põo tẽótikãrã niîwã.
Ɨmɨ̂kohori,
yamîrire kɨ̃ɨ̂ ɨ̃rɨpagɨ́pɨ,
masá wẽrî'kãrãre naâ yaá'karopɨ karíkũ siha mɨhakɨ niîwĩ.
Ɨ̃tâ peeri me'ra kɨ̃ɨ̂ basita kɨ̃ɨ̂ ɨpɨré dotê siha,
kamî da're mɨhakɨ niîwĩ.
Kɨ̃ɨ̂ Jesuré yoarópɨ ĩ'yâgɨta omákã'ti,
kɨ̃ɨ̂ tiro ehâ ke'akɨ niîwĩ.
Jesu kɨ̃ɨ̂re a'tîro niîkɨ niîwĩ:
—Wãtî ã'ripɨ́re sãyagɨ́ wiháaya.
Kɨ̃ɨ̂ tohô niikã́ tɨ'ógɨ,
ɨpɨ́tɨ karíkũse me'ra Jesuré niîkɨ niîwĩ:
—Jesu Õ'âkɨ̃hɨ ɨ'mɨ̂sepɨ niigɨ́ makɨ,
de'ró weégɨ yɨ'ɨ̂re kari boógɨ a'tiáti?
Mɨ'ɨ̂ pakɨ ĩ'yóropɨ sẽrí'.
Yɨ'ɨ̂re yã'â butia'ro pi'etíkã weetíkã'ya.
Be'ró Jesu kɨ̃ɨ̂re sẽrí yã'akɨ niîwĩ:
—De'ró wamêtiti?
niîkɨ niîwĩ.
Kɨ̃ɨ̂ pe'e yɨ'tíkɨ niîwĩ:
—Legião wamêti'.
Pãharã́ wãtiâ ɨ̃sâ niîkã' niîgɨ,
tohô niîkɨ niîwĩ.
Jesuré ɨpɨ́tɨ waro “Ɨ̃sâre apé di'tapɨ kõ'â õ'otikã'ya”,
niî sẽríkãrã niîwã.
Tootá tohá sĩ'rirã,
tohô niîkãrã niîwã.
Tohô wa'arí kura tiîtare ɨ̃rɨgɨ́ pɨ'to pãharã́ yeseá ba'â nu'kukãrã niîwã.
Naâre ĩ'yârã,
wãtiâ a'tîro niî Jesuré sẽríkãrã niîwã:
—Ɨ̃sâre yeseá tiro o'ôo'ya.
Ɨ̃sâ naâpɨre sãháarãti,
niîkãrã niîwã.
Jesu “Tohôta weeyá”,
niîkɨ niîwĩ.
Tohô weérã naâ masɨpɨ́re niî'kãrã wiháa,
yeseapɨ́re sãháakãrã niîwã.
Toopɨ́re pãharã́ yeseá pɨáti mil wa'tero niîkãrã niîwã.
Yeseá wãtiâ sãháaka be'ro opâ tɨ'rɨpɨ oma maháti,
ditârapɨ dokê yõha,
mirî pe'tia wa'âkãrã niîwã.
Tohô wa'akã́,
yeseá ko'terã́ a'tîro weékãrã niîwã.
Naâ ɨpɨ́tɨ ɨkɨárã makâpɨ,
kã́pupɨ omá wã'ka,
werêsterã wa'âkãrã niîwã.
Naâ werekã́ tɨ'órã,
masá niî pe'tirã ĩ'yârã wa'âkãrã niîwã.
Jesu tirópɨ ehârã,
wãtî sãháa no'o'kɨre ĩ'yâkãrã niîwã.
Kɨ̃ɨ̂ su'tí sãyâ,
ãyuró wãkusé kɨogɨ́ duhîkɨ niîwĩ.
Kɨ̃ɨ̂re ĩ'yârã,
uisé me'ra niîkãrã niîwã.
Jesu masɨré wãtiâre kõ'â wĩro'kere ĩ'yâ'kãrã niî pe'tise kɨ̃ɨ̂re wa'â'kere werêkãrã niîwã.
Tohô niikã́ yesearé wa'â'ke kẽ'rare werêkãrã niîwã.
Teeré tɨ'órã,
masá tookãhárã Jesuré tutuaró me'ra “Mɨ'ɨ̂ a'tí di'tapɨre niîtikã'ya,
apé sia'pɨ wa'âya”,
niîkãrã niîwã.
Be'ró Jesu tohô niikã́ tɨ'ógɨ,
yukɨ̂sɨpɨ mɨhâ sãhakɨ niîwĩ.
Tohô weekã́,
wãtî kɨomí'kɨ Jesuré ɨpɨ́tɨ sẽrimíkɨ niîwĩ:
—Yɨ'ɨ́ kẽ'ra mɨ'ɨ̂ me'ra wa'âgɨti.
Jesu kɨ̃ɨ̂re “Te'á”,
niîtikɨ niîwĩ.
A'tîro pe'e niîkɨ niîwĩ:
—Mɨ'ɨ yaá wi'ipɨ toháagɨsa'.
Toháa,
mɨ'ɨ̂ akawerérã niî pe'tirãre niî pe'tise yɨ'ɨ̂ mɨ'ɨ̂re weé'kere werê pe'okã'ya.
Tohô niikã́ yɨ'ɨ̂ mɨ'ɨ̂re pahá yã'agɨ weé'kere werêgɨ wa'âya,
niîkɨ niîwĩ.
Tohô weégɨ kɨ̃ɨ̂re wa'â'kere werêgɨ wa'âkɨ niîwĩ.
Decápoli wamêtise makaripɨ niî pe'tise Jesu kɨ̃ɨ̂re weé'kere werêkɨ niîwĩ.
Niî pe'tirã kɨ̃ɨ̂ weresére tɨ'órã,
ɨkɨá wa'âkãrã niîwã.